‘PM’เผยจุดแข็งดันหุ้นดึงพันธมิตรร่วมทุนปีนี้
PM คาดปีนี้รายได้กำไรสุทธิโต 10% ใกล้ได้ข้อสรุปร่วมทุนพันธมิตรหวังขยายตลาดเออีซี
28 มี.ค. 2556

PM คาดปีนี้รายได้กำไรสุทธิโต 10% ใกล้ได้ข้อสรุปร่วมทุนพันธมิตรหวังขยายตลาดเออีซี
นายสมชาย ชุณหรัศมิ์ กรรมการผู้จัดการ บริษัท พรีเมียร์ มาร์เก็ตติ้ง (PM) เปิดเผยว่า บริษัทตั้งเป้ารายได้และกำไรสุทธิปีนี้จะเติบโต 10% จากปีก่อนที่รายได้ 3,940 ล้านบาท และกำไร 409 ล้านบาท โดยสามารถรักษาอัตรากำไรสุทธิในระดับเดียวกับปีก่อนที่ 10.8% ได้ เนื่องจากภาวะเศรษฐกิจยังเติบโตดี ผู้บริโภคมีการบริโภคขนมขบเคี้ยว และบริษัทมีแผนออกสินค้าใหม่ 2 ตัว พร้อมลดค่าใช้จ่ายการขนส่งและบริหารสินค้าคงคลังให้เท่าปีก่อนที่ช่วยลดค่าใช้จ่ายได้กว่า 1%
อย่างไรก็ดี ภายในปีนี้บริษัทจะได้ข้อสรุปการร่วมทุนกับพันธมิตร 1 ราย เพื่อขยายและจำหน่ายสินค้ารองรับการเข้าร่วมประชาคมเศรษฐกิจอาเซียน (เออีซี) ซึ่งปัจจุบันมีการเจรจาอยู่ 23 รายทั้งในและต่างประเทศ 
การร่วมทุนนี้ บริษัทจะใช้เงินสดที่มีอยู่ในมือประมาณ 700-800 ล้านบาท โดยยังไม่มีความจำเป็นที่จะขายหุ้นที่ซื้อคืนจำนวน 51 ล้านหุ้น ที่ราคา 2.51 บาทต่อหุ้น เมื่อปี 2553 แม้ราคาปัจจุบันจะขึ้นมาอยู่ที่เกือบ 10 บาทก็ตาม ซึ่งปี 2557 ค่อยพิจารณาว่าจะลดทุนหรือขายคืนในตลาด
นายสมชาย กล่าวต่อว่า ราคาหุ้นที่ปรับขึ้นจากกว่า 2 บาท ถึงเกือบ 10 บาท เพราะนักลงทุนที่มีการลงทุนแบบเน้นคุณค่า (วีไอ) เริ่มเข้ามาลงทุนใน PM มากขึ้น เพราะเห็นว่าบริษัทมีทั้งการเติบโตเพิ่มขึ้นทุกปี และจ่ายปันผลต่อเนื่อง